CELEX: 32020D1599
Language: mt
Date: 2020-10-23 00:00:00
Title: Deċiżjoni tal-Kunsill (UE) 2020/1599 tat-23 ta’ Ottubru 2020 li tistabbilixxi l-pożizzjoni li għandha tittieħed f’isem l-Unjoni Ewropea fil-Grupp ta’ Ħidma Konsultattiv Konġunt stabbilit mill-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-adozzjoni tar-regoli ta’ proċedura tiegħu

3.11.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 365/3
               
            
         DEĊIŻJONI TAL-KUNSILL (UE) 2020/1599
         tat-23 ta’ Ottubru 2020
         li tistabbilixxi l-pożizzjoni li għandha tittieħed f’isem l-Unjoni Ewropea fil-Grupp ta’ Ħidma Konsultattiv Konġunt stabbilit mill-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika fir-rigward tal-adozzjoni tar-regoli ta’ proċedura tiegħu
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikolu 50(2) tiegħu,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-“Ftehim dwar il-Ħruġ”) ġie konkluż permezz tad-Deċiżjoni tal-Kunsill (UE) 2020/135 (1) u daħal fis-seħħ fl-1 ta’ Frar 2020.
                  
               
                     (2)
                  
                  
                     Il-Grupp ta’ Ħidma Konsultattiv Konġunt (il-“grupp ta’ ħidma”) inħoloq permezz tal-Artikolu 15(1) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ (il-“Protokoll”) biex iservi ta’ forum għall-iskambju ta’ informazzjoni u għall-konsultazzjoni reċiproka dwar l-implimentazzjoni tal-Protokoll.
                  
               
                     (3)
                  
                  
                     Skont l-Artikolu 15(2) tal-Protokoll, il-grupp ta’ ħidma għandu jkun magħmul minn rappreżentanti tal-Unjoni u tar-Renju Unit u jwettaq il-funzjonijiet tiegħu taħt is-superviżjoni tal-Kumitat Speċjalizzat dwar kwistjonijiet relatati mal-implimentazzjoni tal-Protokoll, stabbilit mill-punt (c) tal-Artikolu 165(1) tal-Ftehim dwar il-Ħruġ, li lilu għandu jirrapporta.
                  
               
                     (4)
                  
                  
                     Skont l-Artikolu 15(6) tal-Protokoll, il-grupp ta’ ħidma għandu jadotta r-regoli ta’ proċedura tiegħu stess b’kunsens reċiproku.
                  
               
                     (5)
                  
                  
                     Fid-dawl tal-iskop u l-għamla tal-grupp ta’ ħidma u r-relazzjoni tiegħu mal-Kumitat Speċjalizzat dwar kwistjonijiet relatati mal-implimentazzjoni tal-Protokoll, jenħtieġ li r-regoli ta’ proċedura jkunu simili għar-regoli ta’ proċedura previsti fl-Anness VIII tal-Ftehim dwar il-Ħruġ fir-rigward tal-Kumitati Speċjalizzati stabbiliti mill-Artikolu 165(1) tal-Ftehim dwar il-Ħruġ.
                  
               
                     (6)
                  
                  
                     Għaldaqstant, ikun xieraq li tiġi stabbilita l-pożizzjoni li għandha tittieħed f’isem l-Unjoni fil-grupp ta’ ħidma.
                  
               
                     (7)
                  
                  
                     Sabiex il-miżuri previsti f’din id-Deċiżjoni jkunu jistgħu jiġu applikati fil-pront, din id-Deċiżjoni jenħtieġ li tidħol fis-seħħ fid-data tal-adozzjoni tagħha,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tiġi adottata f’isem l-Unjoni fil-grupp ta’ ħidma stabbilit mill-Artikolu 15(1) tal-Protokoll fir-rigward tal-adozzjoni tar-regoli ta’ proċedura tal-grupp ta’ ħidma skont l-Artikolu 15(6) tiegħu għandha tkun ibbażata fuq l-abbozz ta’ deċiżjoni tal-grupp ta’ ħidma mehmuż ma’ din id-Deċiżjoni.
         
         
            Artikolu 2
            Id-deċiżjoni tal-grupp ta’ ħidma għandha tiġi ppubblikata f’Il-Ġurnal Uffiċjali tal-Unjoni Ewropea.
         
         
            Artikolu 3
            Id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fil-Lussemburgu, it-23 ta’ Ottubru 2020.
            
               
                  Għall-Kunsill
               
               
                  Il-President
               
               S. SCHULZE
            
         
         
            (1)  Id-Deċiżjoni tal-Kunsill (UE) 2020/135 tat-30 ta’ Jannar 2020 dwar il-konklużjoni tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (Test b’rilevanza għaż-ŻEE) (ĠU L 29, 31.1.2020, p. 1).
      
      
         
            ANNESS
            
               
                  DEĊIŻJONI NRU .../2020 TAL-GRUPP TA’ ĦIDMA KONSULTATTIV KONĠUNT STABBILIT MILL-FTEHIM DWAR IL-ĦRUĠ TAR-RENJU UNIT TAL-GRAN BRITTANJA U L-IRLANDA TA’ FUQ MILL-UNJONI EWROPEA U MILL-KOMUNITÀ EWROPEA TAL-ENERĠIJA ATOMIKA
                  ta’ …
                  li tadotta r-regoli ta’ proċedura tiegħu
                  IL-GRUPP TA’ ĦIDMA KONSULTATTIV KONĠUNT,
                  Wara li kkunsidra l-Ftehim dwar il-ħruġ tar-Renju tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (1) (il-“Ftehim dwar il-Ħruġ”), u b’mod partikolari l-Artikolu 15(6) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ (“il-Protokoll”),
                  Billi:
                  
                              (1)
                           
                           
                              Skont l-Artikolu 15(6) tal-Protokoll, il-Grupp ta’ Ħidma Konsultattiv Konġunt (il-“grupp ta’ ħidma”) għandu jadotta r-regoli ta’ proċedura tiegħu stess b’kunsens reċiproku.
                           
                        
                              (2)
                           
                           
                              Fid-dawl tal-iskop u l-għamla tal-grupp ta’ ħidma u r-relazzjoni tiegħu mal-Kumitat Speċjalizzat dwar kwistjonijiet relatati mal-implimentazzjoni tal-Protokoll, ir-regoli ta’ proċedura tal-grupp ta’ ħidma jenħtieġ li jkunu simili għar-regoli ta’ proċedura previsti fl-Anness VIII tal-Ftehim dwar il-Ħruġ fir-rigward tal-Kumitati Speċjalizzati stabbiliti taħt l-Artikolu 165 tal-Ftehim dwar il-Ħruġ,
                           
                        ADOTTA DIN ID-DEĊIŻJONI:
                  
                     Artikolu 1
                     Il-ħidma tal-Grupp ta’ Ħidma Konsultattiv Konġunt stabbilit mill-Artikolu 15(1) tal-Protokoll dwar l-Irlanda/l-Irlanda ta’ Fuq tal-Ftehim dwar il-Ħruġ għandha tkun regolata mir-regoli ta’ proċedura stabbiliti fl-Anness ta’ din id-Deċiżjoni.
                  
                  
                     Artikolu 2
                     Din id-Deċiżjoni għandha tidħol fis-seħħ fil-jum tal-adozzjoni tagħha.
                  
                  
                     Magħmul fi …,
                     
                        
                           Għall-Grupp ta’ Ħidma
                        
                        
                           Konsultattiv Konġunt
                        
                        
                           Il-Kopresidenti
                        
                     
                  
               
            
            
               (1)  ĠU L 29, 31.1.2020, p. 7.
         
      
      
         
            ANNESS
            REGOLI TA’ PROĊEDURA TAL-GRUPP TA’ ĦIDMA KONSULTATTIV KONĠUNT
            
               Regola 1
            
            
               Il-President
            
            
                     
                        1.
                     
                     
                        Il-Grupp ta’ Ħidma Konsultattiv Konġunt (il-“grupp ta’ ħidma”) għandu jkun kopresedut minn rappreżentant maħtur mill-Kummissjoni Ewropea u minn rappreżentant nominat mill-Gvern tar-Renju Unit. L-Unjoni Ewropea u r-Renju Unit għandhom jinnotifikaw lil xulxin bil-miktub dwar ir-rappreżentanti li jiġu nominati.
                     
                  
                     
                        2.
                     
                     
                        Kopresident li ma jkunx jista’ jattendi laqgħa jista’ jiġi sostitwit għal dik il-laqgħa minn persuna oħra nominata bħala supplenti. Il-persuni supplenti nominati mill-Kummissjoni jew mill-Gvern tar-Renju Unit għandhom jinformaw lill-kopresident l-ieħor u lis-Segretarjat tal-grupp ta’ ħidma bil-miktub dwar in-nomina tagħhom mill-aktar fis possibbli.
                     
                  
                     
                        3.
                     
                     
                        Il-persuna nominata bħala supplenti tal-kopresident għandha teżerċita d-drittijiet ta’ dak il-kopresident fil-limiti tan-nomina. Kull referenza f’dawn ir-Regoli ta’ Proċedura għall-kopresidenti għandha tinftiehem li tinkludi supplenti nominati.
                     
                  
               Regola 2
            
            
               Is-Segretarjat
            
            Is-Segretarjat tal-grupp ta’ ħidma (is-“Segretarjat”) għandu jkun magħmul minn uffiċjal tal-Kummissjoni Ewropea u uffiċjal tal-Gvern tar-Renju Unit. Is-Segretarjat għandu, taħt l-awtorità tal-kopresidenti, iwettaq il-kompiti mogħtija lilu permezz ta’ dawn ir-Regoli ta’ Proċedura.
            
               Regola 3
            
            
               Il-parteċipazzjoni fil-laqgħat
            
            
                     
                        1.
                     
                     
                        Qabel kull laqgħa, l-Unjoni u r-Renju Unit għandhom jinfurmaw lil xulxin permezz tas-Segretarjat dwar il-kompożizzjoni maħsuba tad-delegazzjonijiet.
                     
                  
                     
                        2.
                     
                     
                        Fejn xieraq u b’deċiżjoni tal-kopresidenti, l-esperti jew persuni oħra li ma jkunux membri tad-delegazzjonijiet jistgħu jiġu mistiedna jattendu l-laqgħat tal-grupp ta’ ħidma sabiex jipprovdu informazzjoni dwar suġġett partikolari.
                     
                  
               Regola 4
            
            
               Il-laqgħat
            
            
                     
                        1.
                     
                     
                        Il-grupp ta’ ħidma għandu jagħmel il-laqgħat tiegħu alternattivament fi Brussell u fir-Renju Unit, sakemm il-kopresidenti ma jiddeċidux mod ieħor.
                     
                  
                     
                        2.
                     
                     
                        B'deroga mill-paragrafu 1, il-kopresidenti jistgħu jiddeċiedu li laqgħa tal-grupp ta’ ħidma ssir permezz ta’ vidjokonferenza jew telekonferenza.
                     
                  
                     
                        3.
                     
                     
                        Kull laqgħa tal-grupp ta’ ħidma għandha titlaqqa’ mis-Segretarjat f’data u post deċiżi mill-kopresidenti. Fejn l-Unjoni jew ir-Renju Unit ikunu għamlu talba għal laqgħa, il-grupp ta’ ħidma għandu jagħmel ħiltu biex jiltaqa’ fi żmien 15-il jum minn tali talba. F’każijiet ta’ urġenza huwa għandu jagħmel ħiltu biex jiltaqa’ qabel.
                     
                  
               Regola 5
            
            
               Id-dokumenti
            
            Id-dokumenti bil-miktub li jiġu skambjati b’mod formali fil-grupp ta’ ħidma, kemm jekk matul il-laqgħat jew bejn laqgħa u oħra, għandhom jiġu nnumerati u ċċirkolati lill-Unjoni u lir-Renju Unit mis-Segretarjat bħala dokumenti tal-grupp ta’ ħidma.
            
               Regola 6
            
            
               Il-korrispondenza
            
            
                     
                        1.
                     
                     
                        L-Unjoni u r-Renju Unit għandhom jibagħtu l-korrispondenza tagħhom indirizzata lill-grupp ta’ ħidma lis-Segretarjat. Tali korrispondenza tista’ tintbagħat fi kwalunkwe forma ta’ komunikazzjoni bil-miktub, inkluż permezz tal-posta elettronika.
                     
                  
                     
                        2.
                     
                     
                        Is-Segretarjat għandu jiżgura li l-korrispondenza indirizzata lill-grupp ta’ ħidma tintbagħat lill-kopresidenti u tiġi ċċirkolata, fejn xieraq, skont ir-Regola 5.
                     
                  
                     
                        3.
                     
                     
                        Il-korrispondenza kollha mill-kopresidenti jew indirizzata direttament lilhom għandha tintbagħat lis-Segretarjat u għandha tiġi ċċirkolata, fejn xieraq, skont ir-Regola 5.
                     
                  
               Regola 7
            
            
               L-aġenda tal-laqgħat
            
            
                     
                        1.
                     
                     
                        Għal kull laqgħa għandu jitfassal abbozz ta' aġenda provviżorja mis-Segretarjat. Din għandha tintbagħat, flimkien mad-dokumenti rilevanti, lill-kopresidenti sa mhux aktar tard minn ħamest ijiem qabel id-data tal-laqgħa.
                     
                  
                     
                        2.
                     
                     
                        L-aġenda provviżorja għandha tinkludi dawk il-punti li l-inklużjoni tagħhom fl-aġenda tkun intalbet mill-Unjoni jew mir-Renju Unit. Kwalunkwe tali talba, flimkien ma’ kwalunkwe dokument rilevanti, għandha tiġi ppreżentata lis-Segretarjat mhux aktar tard minn sebat ijiem qabel il-bidu tal-laqgħa.
                     
                  
                     
                        3.
                     
                     
                        Mhux aktar tard minn tlett ijiem qabel id-data tal-laqgħa, il-kopresidenti għandhom jiddeċiedu dwar l-aġenda provviżorja għal laqgħa. Huma jistgħu jiddeċiedu li jagħmlu din l-aġenda provviżorja, jew xi parti minnha, pubblika qabel il-bidu tal-laqgħa.
                     
                  
                     
                        4.
                     
                     
                        L-aġenda għandha tiġi adotta mill-grupp ta’ ħidma fil-bidu ta’ kull laqgħa. Fuq talba tal-Unjoni jew tar-Renju Unit, il-grupp ta’ ħidma jista’ jieħu deċiżjoni li tinkludi punt ieħor fl-aġenda provviżorja minbarra dawk li jkunu diġà ġew inklużi fiha.
                     
                  
                     
                        5.
                     
                     
                        Il-kopresidenti jistgħu jiddeċiedu li jidderogaw mil-limiti ta’ żmien speċifikati fil-paragrafi minn 1, 2 u 3.
                     
                  
               Regola 8
            
            
               Il-minuti
            
            
                     
                        1.
                     
                     
                        Is-Segretarjat għandu jfassal l-abbozz tal-minuti, fi żmien ħamest ijiem minn tmiem il-laqgħa, sakemm il-kopresidenti ma jiddeċidux mod ieħor. Is-Segretarjat għandu jħejji wkoll sommarju tal-minuti.
                     
                  
                     
                        2.
                     
                     
                        Il-minuti għandhom, bħala regola, jagħtu sinteżi ta’ kull punt fl-aġenda, u jispeċifikaw fejn applikabbli:
                        
                                    (a)
                                 
                                 
                                    id-dokumenti ppreżentati lill-grupp ta’ ħidma;
                                 
                              
                                    (b)
                                 
                                 
                                    kwalunkwe dikjarazzjoni li wieħed mill-kopresidenti jkun talab li tiddaħħal fil-minuti; u
                                 
                              
                                    (c)
                                 
                                 
                                    il-konklużjonijiet operazzjonali adottati dwar punti speċifiċi.
                                 
                              
                  
                     
                        3.
                     
                     
                        Il-minuti għandhom jinkludu lista tal-ismijiet, it-titoli u l-funzjoni tal-individwi kollha li jkunu attendew il-laqgħa.
                     
                  
                     
                        4.
                     
                     
                        Il-kopresidenti jistgħu jitolbu l-emendar tal-abbozz tal-minuti jew tas-sommarju fi żmien ħamest ijiem minn meta jiġu ċċirkolati mis-Segretarjat skont il-paragrafu 1. Il-minuti u s-sommarju għandhom jitqiesu bħala approvati mill-kopresidenti malli jiskadi dak il-perjodu jekk ma tkun intalbet ebda emenda. Jekk kopresident jitlob li ssir emenda fi żmien dak il-perjodu, il-minuti u s-sommarju għandhom jitqiesu bħala approvati ladarba l-kopresident l-ieħor ikun qabel mal-emenda mitluba.
                     
                  
                     
                        5.
                     
                     
                        Ladarba jiġu approvati, kopji elettroniċi tal-minuti għandhom jiġu ffirmati mill-membri tas-Segretarjat u jintbagħtu lill-Unjoni u lir-Renju Unit, kif ukoll lill-Kumitat Speċjalizzat dwar kwistjonijiet relatati mal-implimentazzjoni tal-Protokoll dwar l-Irlanda/l-Irlanda ta’ Fuq. Il-kopresidenti jistgħu konsegwentement jiddeċiedu li jagħmlu pubbliku s-sommarju tal-minuti.
                     
                  
               Regola 9
            
            
               Id-deċiżjonijiet
            
            
                     
                        1.
                     
                     
                        Id-deċiżjonijiet tal-kopresidenti previsti minn dawn ir-regoli ta’ proċedura għandhom jittieħdu b’kunsens reċiproku.
                     
                  
                     
                        2.
                     
                     
                        Fil-perjodu bejn laqgħa u oħra, il-kopresidenti jistgħu jieħdu deċiżjonijiet b'komunikazzjoni bil-miktub permezz ta’ skambju ta’ noti elettroniċi bejn il-kopresidenti. Is-Segretarjat għandu jinforma lill-Partijiet dwar kwalunkwe tali deċiżjoni meħuda mill-kopresidenti.
                     
                  
               Regola 10
            
            
               Il-kunfidenzjalità
            
            
                     
                        1.
                     
                     
                        Sakemm ma jiġix deċiż mod ieħor mill-kopresidenti, il-laqgħat tal-grupp ta’ ħidma għandhom ikunu kunfidenzjali.
                     
                  
                     
                        2.
                     
                     
                        Fejn l-Unjoni jew ir-Renju Unit jippreżentaw informazzjoni meqjusa bħala kunfidenzjali jew protetta mid-divulgazzjoni taħt il-liġijiet u r-regolamenti tagħhom lill-grupp ta’ ħidma, il-Parti l-oħra għandha tittratta dik l-informazzjoni li tkun irċeviet bħala kunfidenzjali.
                     
                  
               Regola 11
            
            
               Il-lingwa operazzjonali
            
            Il-lingwa operazzjonali tal-grupp ta’ ħidma għandha tkun l-Ingliż. Sakemm ma jiġix deċiż mod ieħor mill-kopresidenti, il-grupp ta’ ħidma għandu jibbaża d-deliberazzjonijiet tiegħu fuq dokumenti mħejjija bl-Ingliż.
            
               Regola 12
            
            
               L-ispejjeż
            
            
                     
                        1.
                     
                     
                        L-Unjoni u r-Renju Unit għandhom kull wieħed minnhom jassumu kull spiża li jġarrbu bħala riżultat tal-parteċipazzjoni fil-laqgħat tal-grupp ta’ ħidma.
                     
                  
                     
                        2.
                     
                     
                        L-ispejjeż marbuta mal-organizzazzjoni tal-laqgħat u mar-riproduzzjoni tad-dokumenti għandhom jitħallsu mill-Unjoni għal-laqgħat li jsiru fi Brussell, u mir-Renju Unit għal-laqgħat li jsiru fir-Renju Unit.
                     
                  
                     
                        3.
                     
                     
                        L-ispejjeż marbuta mal-interpretazzjoni fil-lingwa operazzjonali, jew minnha, tal-grupp ta’ ħidma waqt il-laqgħat għandhom jitħallsu mill-Parti li titlob tali interpretazzjoni.
                     
                  
               Regola 13
            
            
               Rapport annwali lill-Kumitat Speċjalizzat
            
            
                     
                        1.
                     
                     
                        Kull sena kalendarja s-Segretarjat għandu jfassal rapport dwar il-ħidma tal-grupp ta’ ħidma. Ir-rapport għandu jitfassal sal-1 ta’ Frar tas-sena ta’ wara.
                     
                  
                     
                        2.
                     
                     
                        Kull rapport għandu jiġi adottat u ffirmat mill-kopresidenti u għandu jintbagħat lill-Kumitat Speċjalizzat dwar kwistjonijiet relatati mal-implimentazzjoni tal-Protokoll dwar l-Irlanda/l-Irlanda ta’ Fuq minnufih wara li jiġi ffirmat.